ORDE do 6 de marzo de 2008 pola que se determina o obxectivo de potencia máxima en megawatts para tramitar no período 2008-2012 e se abre o prazo para a presentación de solicitudes de autorización de parques eólicos.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 17/03/2008

A consecución dos obxectivos da política enerxética formulada polo Goberno galego, como son a redución da dependencia enerxética do exterior e a promoción das modalidades de produción que supoñan avances cara á consecución dos obxectivos do Protocolo de Quioto e ao cumprimento dos compromisos adquiridos polo conxunto da Unión Europea a respecto dos niveis de cobertura do consumo eléctrico con enerxías renovables, desenvolvidos baixo parámetros de crecemento económico, respecto polo ambiente e progreso social para o conxunto da cidadanía galega, exixiu unha nova regulación que reorientase a política aplicada até o momento e garantise de maneira indubidable a continuidade do desenvolvemento deste sector, suxeitándose a un procedemento transparente e eficaz.
Asemade, o Goberno galego, no marco da planificación enerxética galega, fixou como obxectivo no ámbito da enerxía eólica que no ano 2012 existan 6.500 megawatts autorizados na Comunidade Autónoma de Galicia.
Neste contexto apróbase o Decreto 242/2007, do 13 de decembro, polo que se regula o aproveitamento da enerxía eólica en Galicia. O novo decreto establece no seu artigo 8 que a consellería competente en materia de enerxía determinará mediante orde o obxectivo de potencia máxima expresada en megawatts que se tramitará durante o período de referencia que naquela se estableza e fixará o prazo para a presentación de solicitudes de autorización de parques eólicos.
Consonte o previsto no decreto, determínase nesta orde a previsión de potencia que se vai tramitar para o período 2008-2012 e reserva para si unha cota de potencia para aqueles promotores que foron titulares dun plan eólico empresarial e que, por motivos de planificación, non puideron desenvolver a potencia prevista ou estimada naquel, tal e como prevé a disposición adicional segunda do Decreto 242/2007.
O procedemento de admisión a trámite, naqueles supostos en que haxa que proceder á selección de anteproxectos (concorrencia sobre un mesmo espazo territorial ou se a suma das potencias das solicitudes presentadas superan a potencia máxima prevista na orde de convocatoria), coa previsión da constitución dunha comisión de valoración e a aplicación de criterios obxectivos de valoración cuxa ponderación se establece a través desta orde, son garantía da libre participación e da transparencia do proceso.
Xunto aos criterios xerais, establécese unha diferente ponderación para os aplicables aos proxectos de repotenciamento, incidindo naqueles aspectos que van ser especialmente valorados á hora de seleccionar os anteproxectos, como son a mellor relación entre produción enerxética e afección ambiental e o nivel tecnolóxico das instalacións que conforman os parques eólicos que o proxecto recolle para seren desenvolvidos.
Na súa virtude,
DISPOÑO:
Artigo 1º.-Obxecto.
1. Mediante esta orde fíxase o prazo para a presentación de solicitudes de parques eólicos dentro do ámbito territorial da Comunidade Autónoma de Galicia, consonte o procedemento establecido no Decreto 242/2007, do 13 de decembro, polo que se regula o aproveitamento da enerxía eólica en Galicia.
2. Asemade, esta orde prevé a constitución dunha comisión para a valoración das solicitudes e determina a súa composición, ao tempo que especifica os criterios de valoración aplicables no proceso de selección dos anteproxectos e determina a súa importancia relativa.
3. A potencia máxima que se tramitará ao abeiro desta orde, e que abrangue o período 2008-2012, será de 2.325 MW, dos cales 98 MW corresponden a plans eólicos empresariais vixentes e resérvase unha cota de 173 MW para aqueles promotores que foron titulares dun plan eólico empresarial e que, por motivos de planificación, non puideron desenvolver a cifra de potencia prevista ou estimada na resolución de aprobación do devandito plan.
Artigo 2º.-Prazo e lugar de presentación de solicitudes.
1. O prazo de presentación de solicitudes será de tres meses contado a partir do día seguinte ao da publicación desta orde no Diario Oficial de Galicia.
2. As solicitudes irán dirixidas á dirección xeral con competencias en materia de enerxía e presentaranse en calquera das oficinas de rexistro propias ou concertadas da Administración da Comunidade Autónoma de Galicia, reguladas no Decreto 164/2005, do 16 de xuño (DOG nº 121, do 24 de xuño), ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 3º.-Requisitos das solicitudes.
1. As solicitudes deberán reunir os requisitos establecidos no artigo 9 do Decreto 242/2007, do 13 de decembro, presentaranse segundo o modelo de solicitude que se establece como anexo a esta orde e irán acompañadas da documentación indicada nos subnúmeros 2 e 3 do devandito artigo 9 que se presentará, preferentemente, en formato PDF en soporte CD ou DVD, debidamente identificados mediante folla de especificacións os datos relativos ao nome do proxecto e ao solicitante, agás a planimetría especificada nos puntos 1.3.g) e 1.3.h) do mesmo artigo 9, que se presentará en soporte papel e en soporte dixital formato DWG.
2. Aquelas solicitudes presentadas ao abeiro da cota de reserva prevista na disposición transitoria segunda do Decreto 242/2007, do 13 de decembro, farano constar expresamente na solicitude.
Artigo 4º.-Comisión de valoración.
1. Constituirase unha comisión de valoración das solicitudes presentadas nos seguintes supostos:
a) Se a suma das potencias das solicitudes presentadas dá como resultado unha cifra igual ou inferior á potencia máxima prevista nesta orde de convocatoria pero dous ou máis anteproxectos concorreren sobre o mesmo espazo territorial nos termos establecidos no artigo 12.2º do Decreto 242/2007, do 13 de decembro.
b) Se a suma das potencias das solicitudes presentadas supera a potencia máxima prevista na orde de convocatoria.
2. A composición da comisión de valoración será a seguinte:
a) Presidente: o director xeral de Industria, Enerxía e Minas.
b) Vicepresidente: o director do Instituto Enerxético de Galicia (Inega).
c) Vogais: tres representantes da Dirección Xeral de Industria, Enerxía e Minas designados/as polo seu director xeral, un/unha dos/das cales actuará como secretario/a, dous representantes do Inega designados/as polo seu director e un/unha representante por cada unha das consellerías con competencias nas materias de ambiente, montes e urbanismo.
d) A comisión poderá estar asistida do persoal técnico que se considere necesario.
3. Esta comisión terá como funcións a valoración das solicitudes presentadas de acordo cos criterios fixados no artigo seguinte e formular unha proposta de anteproxectos seleccionados e unha lista priorizada de anteproxectos suplentes.
4. O funcionamento desta comisión rexerase polo disposto no artigo 22 e seguintes da Lei 30/1992, do 26 de novembro.
5. No prazo máximo de seis meses, contado desde o remate do prazo de presentación de solicitudes, por resolución da consellería competente en materia de enerxía, aprobarase a relación dos anteproxectos seleccionados. Na mesma resolución conterase, de ser o caso, una lista priorizada de anteproxectos suplentes. A devandita resolución publicarase no Diario Oficial de Galicia.
Artigo 5º.-Criterios de valoración.
Para a selección dos anteproxectos admitidos a trámite, nos supostos previstos no artigo 12.2º.2 e 12.3º, aplicaranse os seguintes criterios de valoración coa ponderación que para cada un se especifica:
Ver referencia pdf "05400D006P017.PDF"
Disposición adicional
Primeira.
1. Poderanse presentar propostas de novas áreas de desenvolvemento eólico (ADE) para incluír no Plan Sectorial Eólico de Galicia (Psega). Para tal fin, no mesmo prazo indicado no artigo 2.1º desta orde, dirixirase á dirección xeral con competencias en materia de enerxía a correspondente solicitude acompañada da planimetría das devanditas propostas en soporte dixital, en formato DWG ou SHP, estará cada área definida por unha poligonal pechada en capas individuais.
2. Poderanse presentar solicitudes de proxectos de parques eólicos situados fóra das áreas de desenvolvemento eólico do actual Plan Sectorial Eólico de Galicia sempre que vaian incluídas nunha proposta de nova ADE formalizada segundo o previsto no parágrafo anterior. Nestes casos, de admitirse a trámite o proxecto, condicionarase á inclusión da correspondente ADE no Plan Sectorial Eólico de Galicia que se aprobe.
Segunda.
Para todo o non previsto nesta orde, observarase o disposto na Lei 30/1992, do 26 de novembro, de réxime xurídico das administracións públicas e do procedemento administrativo común, no Decreto 242/2007, do 13 de decembro, polo que se regula o aproveitamento da enerxía eólica en Galicia, e no resto de normativa que lle resulte de aplicación.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 6 de marzo de 2008.
Fernando X. Blanco Álvarez
Conselleiro de Innovación e Industria
Ver referencia pdf "05400D006P017.PDF"